Document ID: 32012D0017

RÅDETS AFGØRELSE
af 14. december 2011
om fastlæggelse af den holdning, Den Europæiske Union skal indtage i de relevante instanser af Verdenshandelsorganisationen til Den Russiske Føderations tiltrædelse af WTO
(2012/17/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, sammenholdt med artikel 218, stk. 9,
under henvisning til forslag fra Europa-Kommissionen, og
ud fra følgende betragtninger:
(1)
I juni 1993 ansøgte Den Russiske Føderations regering om tiltrædelse af Marrakeshoverenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.
(2)
En arbejdsgruppe vedrørende Den Russiske Føderations tiltrædelse blev nedsat den 16. juni 1993 med den opgave at nå til enighed om tiltrædelsesvilkår, der er acceptable for Den Russiske Føderation og alle WTO's medlemmer.
(3)
Kommissionen har på Unionens vegne ført forhandlinger om en omfattende række tilsagn fra Den Russiske Føderations side om markedsadgang og andre tilsagn om regulering, som opfylder Unionens ønsker og som er i overensstemmelse med dens mål og svarer til Den Russiske Føderations udviklingsniveau.
(4)
Disse tilsagn vil indgå i protokollen om Den Russiske Føderations tiltrædelse af WTO.
(5)
Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Den Russiske Føderation.
(6)
Tiltrædelsesprotokollen bør derfor godkendes.
(7)
Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne varetages af Det Almindelige Råd.
(8)
Det er derfor nødvendigt at fastlægge den holdning, som Unionen skal indtage i de relevante instanser af WTO, hvad enten det er på ministerkonferencen eller i Det Almindelige Råd, vedrørende Den Russiske Føderations tiltrædelse af WTO -
VEDTAGET DENNE AFGØRELSE:
Artikel 1
Den holdning, Den Europæiske Union skal indtage i de relevante instanser af Verdenshandelsorganisationen vedrørende Den Russiske Føderations tiltrædelse af WTO, er at godkende tiltrædelsen.
Artikel 2
Denne afgørelse træder i kraft på dagen for vedtagelsen.
Udfærdiget i Geneve, den 14. december 2011.

Labels: 13
18
3
5